Teade rühmitusele „Islamic State In Iraq And the Levant In South-East Asia (ISIL-SEA, ISIL-South East Asia)“, mis on komisjoni rakendusmääruse (EL) 2023/249 alusel lisatud nõukogu 27. mai 2002. aasta määruse (EÜ) nr 881/2002 (millega kehtestatakse teatavad eripiirangud organisatsioonidega ISIL (Daesh) ja Al-Qaida seotud teatavate isikute ja üksuste vastu) artiklites 2, 3 ja 7 osutatud loetellu

(2023/C 43 I/01)

1. Nõukogu otsusega (ÜVJP) 2016/1693 ( 1 ) kutsutakse liitu üles külmutama selliste ISILi (Daesh) ja Al-Qaida liikmete ja muude nende organisatsioonidega seotud isikute, rühmituste, ettevõtjate ja üksuste rahalisi vahendeid ja majandusressursse, keda on nimetatud ÜRO Julgeolekunõukogu resolutsioonide 1267 (1999), 1333 (2000) ja 2253(2015) kohaselt koostatud loetelus, mida ajakohastab korrapäraselt ÜRO Julgeolekunõukogu resolutsiooni 1267 (1999) alusel moodustatud ÜRO komitee (edaspidi „sanktsioonide komitee“). Nimetatud ÜRO komitee koostatud loetelus on järgmised isikud ja üksused: — ISIL (Daesh) ja Al-Qaida; — ISILi (Daesh) ja Al-Qaidaga seotud füüsilised ja juriidilised isikud, üksused, asutused ja rühmitused ning — nimetatud isikute, üksuste, asutuste ja rühmituste omandis või kontrolli all olevad või neid muul viisil toetavad juriidilised isikud, üksused ja asutused. Teod ja tegevus, mis osutavad isiku, rühmituse, ettevõtja või üksuse seotusele ISILi (Daesh) ja Al-Qaidaga, on järgmised: a) osalemine ISILi (Daesh) ja Al-Qaida või nende mis tahes rühmituse, kõrvalrühmituse, nendest eraldunud või nendest tekkinud rühmituse tegude või tegevuse rahastamises, kavandamises, hõlbustamises, ettevalmistamises või elluviimises koos nendega, nende nime all, nende huvides või nende toetuseks; b) relvade ja nendega seotud varustuse tarnimine, müümine ja edastamine eespool nimetatuile; c) liikmete värbamine eespool nimetatuile ning d) muud neid toetavad teod ja tegevus.

2. ÜRO Julgeolekunõukogu kiitis 27. jaanuaril 2023 heaks rühmituse „Islamic State In Iraq And the Levant In South-East Asia (ISIL-SEA, ISIL-South East Asia)“ kandmise ISILi (Daesh) ja Al-Qaida sanktsioonide komitee loetellu. Rühmitus „Islamic State In Iraq And the Levant In South-East Asia (ISIL-SEA, ISIL-South East Asia)“ võib esitada ÜRO ombudsmanile igal ajal koos tõendusmaterjaliga taotluse eespool nimetatud ÜRO loetellu lisamise otsus läbi vaadata. Taotlused tuleb saata järgmisele aadressile: United Nations – Office of the Ombudsperson Room DC2-2206 New York, NY 10017 United States of America Telefon +1 2129632671 Faks +1 2129631300/3778 E-post: ombudsperson@un.org Lisateavet saab veebisaidilt https://www.un.org/securitycouncil/sanctions/1267/aq_sanctions_list/procedures-for-delisting.

3. Komisjon on vastavalt punktis 2 osutatud ÜRO otsusele vastu võtnud rakendusmääruse (EL) 2023/249 ( 2 ) , millega muudetakse nõukogu 27. mai 2002. aasta määruse (EÜ) nr 881/2002 (millega kehtestatakse teatavad eripiirangud organisatsioonidega ISIL (Daesh) ja Al-Qaida seotud teatavate isikute ja üksuste vastu) ( 3 ) I lisa. Vastavalt määruse (EÜ) nr 881/2002 artikli 7 lõike 1 punktile a ja artikli 7a lõikele 1 tehtava muudatusega lisatakse määruse I lisas esitatud loetellu (edaspidi „I lisa“) rühmitus „Islamic State In Iraq And the Levant In South-East Asia (ISIL-SEA, ISIL-South East Asia)“. I lisasse kantud isikute ja üksuste suhtes kohaldatakse järgmisi määruses (EÜ) nr 881/2002 sätestatud meetmeid: (1) kõigi I lisas loetletud isikutele ja üksustele, sealhulgas nende nimel või juhtimisel tegutsevatele kolmandatele isikutele kuuluvate või nende omandis või valduses või otseselt või kaudselt nende kontrolli all olevate rahaliste vahendite ja majandusressursside külmutamine ning keeld (kõigile) anda otseselt või kaudselt seal loetletud isikute ja üksuste käsutusse või nende toetuseks rahalisi vahendeid ja majandusressursse (artiklid 2 ja 2a), ning 2) keeld anda I lisas loetletud isikutele ja üksustele otseselt või kaudselt tehnilist nõu, abi või väljaõpet seoses sõjalise tegevusega, sealhulgas eelkõige väljaõpet ja abi, mis on seotud igat tüüpi relvade ja nendega seotud materjalide tootmise, hoolduse ja kasutamisega (artikkel 3).

4. Määruse (EÜ) nr 881/2002 artikliga 7a on ette nähtud läbivaatamismenetlus, mille kohaselt on loetellu kantud isikul või üksusel võimalus väljendada selles küsimuses oma seisukohti. Kui esitatakse märkusi, vaatab komisjon oma otsuse kanda isik või üksus määruse (EÜ) nr 881/2002 I lisasse nende märkuste põhjal läbi. Määrusega (EL) 2023/249 I lisasse lisatud isikud ja üksused võivad esitada komisjonile taotluse, et komisjon põhjendaks nende loetellu kandmist. Taotlus ja oma märkused tuleks saata aadressil: European Commission „Restrictive measures“ Rue Joseph II 54 1049 Bruxelles/Brussel BELGIQUE/BELGIË

5. Lisaks juhitakse asjaomaste isikute ja üksuste tähelepanu võimalusele vaidlustada rakendusmäärus (EL) 2023/249 Euroopa Liidu toimimise lepingu artikli 263 neljandas ja kuuendas lõigus sätestatud tingimustel Euroopa Liidu Üldkohtus.

6. Samuti juhitakse I lisasse kantud isikute ja üksuste tähelepanu võimalusele esitada määruse (EÜ) nr 881/2002 II lisas loetletud liikmesriikide pädevatele asutustele taotlus, et saada luba kasutada külmutatud vahendeid ja majandusressursse põhivajaduste rahuldamiseks või erimaksete tegemiseks kooskõlas kõnealuse määruse artikliga 2a.

(1) ELT L 255, 21.9.2016, lk 25.

(2) ELT L 34 I, 6.2.2023, lk 1.

(3) EÜT L 139, 29.5.2002, lk 9.